**Notă de argumentare**

**la proiectul Regulamentului cu privire la studiile străinilor în instituțiile de învățământ din Republica Moldova**

**Argument**

Studiile străinilor în instituțiile de învățământ din Republica Moldova se realizează în conformitate cu *Regulamentul privind instruirea străinilor în instituțiile de învățământ din Republica Moldova* (aprobat prin HG nr. 746 din 21.06.2003). Necesitatea elaborării unui nou Regulament este determinată de evoluțiile de ultimă oră din procesul de înmatriculare și documentare a străinilor în Republica Moldova precum și de provocările pe care le impune necesitatea promovării unei politici educaționale consecvente care să ia în calcul factorul internațional și sporirea atractivității sistemului educațional național. Elaborarea unui nou act normativ în domeniu este determinată și de necesitatea conformării legislației naționale privind studiile străinilor la prevederile Codului Educației și a *HG nr. 983 din 22.12.2012 cu privire la modul de funcționare a instituțiilor de învățământ superior de stat în condiții de autonomie financiară*. Această inițiativă corespunde practicilor internaționale, prin care universitățile care funcționează în condiții de autonomie deplină au dreptul de a lua în mod independent decizii privind organizarea și desfășurarea admiterii la studii, stabilirea programelor de studii și a calendarului academic pentru studenții străini prin aprobarea acestora de către organele de conducere a universităților.

Proiectul Regulamentului a fost elaborat în temeiul propunerilor înaintate de către instituțiile de învățământ superior, Consiliul Rectorilor, a analizei actualului Regulament privind instruirea străinilor în instituțiile de învățământ din Republica Moldova și luând în considerație experiența țărilor europene în domeniu.

**Esența proiectului**

Regulamentul stabilește modalitatea de organizare a studiilor străinilor în instituțiile de învățământ din Republica Moldova, condițiile de admitere, înmatriculare și transfer, procedura de coordonare a candidaţilor la studii cu Ministerul Educaţiei, responsabilitățile instituțiilor de învățământ.

Este de menţionat că în proiectul Regulamentului este stabilită, într-un mod detaliat procedura de admitere a străinilor în instituțiile de învățământ general, fapt ce este mai puţin reflectat în Regulamentul în vigoare.

În scopul facilitării procedurii, este redus numărul documentelor ce urmează a fi prezentate Ministerului Educației pentru eliberarea scrisorii de acceptare. Totodată, este introdusă obligativitatea verificării autenticității documentelor prezentate de străini de către instituția de învățământ primitoare, prin corespondența directă cu instituțiile de învățământ în care au realizat studiile.

Precizăm că în scopul susținerii și promovării autonomiei universitare, potrivit prevederilor noului Regulament, înmatricularea străinilor se va realiza conform calendarului stabilit de instituția de învățământ superior primitoare, cu posibilitatea organizării admiterii pentru candidații la ciclul I, II și studii superioare integrate, de două ori pe an, respectiv până la 15 octombrie și 15 februarie a anului academic în curs.

Prezentul Regulament reglementează procedura de realizare a transferului studenților străini, atât de la instituții de învățământ din străinătate, cât și în interiorul țării. Sunt indicate expres condițiile și termenele de realizare a transferului în scopul evitării situațiilor de dezacord legate de această procedură.

**Costul implementării**

Costuri suplimentare, altele decât cele prevăzute în bugetul de stat, legate de implementarea proiectului Regulamentului dat nu sunt necesare.

**Impactul implementării**

Adoptarea și implementarea Regulamentului va contribui la eficientizarea procedurii de înmatriculare a străinilor în instituțiile de învățământ din ţară, va spori atractivitatea sistemului educațional național pentru străini și avea un impact pozitiv asupra procesului de internaționalizare a învățământului superior din Moldova. Totodată, prezentul Regulament vine să susțină și să promoveze autonomia universitară, să încurajeze instituțiile de învățământ superior în elaborarea unor politici competitive în vederea atragerii studenților internaționali și sporirii calității serviciilor educaționale prestate. De asemenea, prevederile Regulamentului vin să faciliteze procesul de integrare sociolingvistică pentru străinii minori care vor solicita înscrierea în instituţiile de învățământ din ţară.

**Ministru Corina FUSU**